《九日分韵得去字》
宋代·彭龟年

昔从招提游，岸柳擘新絮。
那知再到时，叶落满庭署。
争如青青松，寒暑了不与。
古干屈龙蛇，依然旧游处。
触物转多时，何以消百虑。
陶潜早解此，撒手赋归去。
纷纷世俗流，何用苦欢饫。
试问皎然师，茶香得谁助。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。